text: Kommuner vil lave elektronisk valg
  13 april 2012 kl. 09.03
  12 kommuner har søgt om tilladelse til at lave elektronisk afstemning ved kommunalvælget om halvandet år. Det er bl.a. Vejen, Kolding og Aabenraa kommuner.
  Økonomi- og indenrigsminister Margrethe Vestager (Rad.) finder det oplagt at forny valghandlingen:
  - Forsøgene skal vise, om der er væsentlige fordele ved elektroniske valg, som gør, at vi skal overveje at digitalisere valghandlingen på længere sigt.
  
  Ingen tvivl om stemmer
  - En af fordelene er, at vi slipper for bunken af stemmesedler med ugyldige stemmer, hvor de valgtilforordnede er i tvivl om, hvor vælgeren har sat sit kryds, fortsætter Margrethe Vestager. En anden fordel er, at synshandicappede kan få mulighed for at stemme uden hjælp. På længere sigt kan den manuelle optælling desuden blive overflødig, og det kan spare kommunerne for nogle ressourcer.
  
  Tidligere forsøg
  Der har tidligere været lavet spredte forsøg med elektroniske valghandlinger. Bl.a. i det gamle Egtved Kommune. 
  De tre store kommuner, København, Århus og Frederiksberg, er alle interesserede i at være med i forsøget.
  